Kospakkies bring trane van vreugde - Business - Erongo
Monday, July 06th, 2020 04:34:07
Kospakkies bring trane van vreugde
Bejaardes het breed geglimlag toe 'n visonderneming hulle met kospakkies verras het.
Verteenwoordigers van Erongo Marine Enterprises (EME) het op Kersdag kospakkies aan 260 bejaardes langs die kus versprei.
Die maatskappy het ook geskenke aan 32 weeskinders van die Happy Land Day Care en Kleuterskool in Hentiesbaai oorhandig en N$10 000 aan die Jonah Home-weeshuis in Walvisbaai geskenk as deel van sy jaarlikse welwillendheidsprogram.
Die kospakkies het noodsaaklike voedselitems bevat en is uitsluitlik aan kwesbare bejaardes in Swakopmund se Mondesa-, Tamariskia- en DRC-buurte sowel as in die Kamwandi woonbuurt op Hentiesbaai versprei.
Die senior burgers het hul dank teenoor die onderneming uitgespreek. Die kospakkies het verligting vir hulle gebring, aangesien baie in absolute armoede leef en nie altyd weet waar hul volgende ete vandaan gaan kom nie.
"Alhoewel ons nie na almal kan uitreik nie, probeer EME 'n klein verskil maak in die onderskeie streke van ons land deur in hierdie tyd kospakkies te versprei," het die bestuurende direkteur, dr. Martha Uumati, tydens 'n byeenkoms vir bejaardes in die Lutherse Kerk in Mondesa gesê waar van die pakkies uitgedeel is.
Dr Uumati het gesê dit is belangrik om nie die bydrae wat bejaardes gelewer het om die weg vir die land se vryheid te baan, te vergeet nie.
Verlede jaar het die maatskappy kospakkies aan bejaardes in die Hardap-, Otjozundjupa- en Kunenestreek oorhandig.
Die skenkings is moontlik gemaak deur EME se trust vir korporatiewe maatskaplike ontwikkeling, die Arechanab Community Trust en ook die Unity Community Trust.
EME is 'n filiaal van die Oceana-groep. Die onderneming wat in Walvisbaai gebaseer is, is 'n leier in die maasbanker vis sektor en lewer topgehalte produkte aan plaaslike en internasionale markte.